efsyn.gr

Η χρήση μάσκας στους εξωτερικούς χώρους δεν συμβάλλει στον περιορισμό της διασποράς του κορονοϊού, σύμφωνα με τον Παγκόσμιο Οργανισμό Υγείας, ο οποίος ανακοίνωσε ότι σύμφωνα με νέα στοιχεία η μάσκα δεν επαρκεί για την προστασία των υγιών ανθρώπων.

Με την ανακοίνωση αυτή, ο ΠΟΥ ουσιαστικά παίρνει πίσω την προηγούμενη σύστασή του υπέρ της χρήσης μάσκας, την οποία είχε κάνει έπειτα από στοιχεία που έδειχναν ότι στο Χονγκ Κονγκ βοήθησε στον περιορισμό της νόσου.

Σύμφωνα με τα νέα στοιχεία που έχει στη διάθεσή του ο Οργανισμός, η χρήση μάσκας από μόνη της δεν επαρκεί για την προστασία ενός υγιούς οργανισμού.

Όπως τόνισε ο καθηγητής Ντέιβιντ Χέιμαν, της Σχολής Υγιεινής και Τροπικής Ιατρικής του Λονδίνου, που είναι επικεφαλής της αρμόδιας επιτροπής του ΠΟΥ, το γεγονός ότι υγιείς άνθρωποι φορούσαν μάσκες δεν απέτρεψε την προσβολή τους από διάφορες αναπνευστικές ασθένειες, συμπεριλαμβανομένου του Covid-19.

Επισήμανε ότι οι μάσκες είναι μόνο για προστατεύουμε τους άλλους και όχι τον εαυτό μας.

Η επιτροπή του ΠΟΥ παραδέχεται ότι ο ιός μπορεί να μεταδοθεί από ασυμπτωματικούς φορείς, αλλά επισημαίνει ότι μεταδίδεται από τα σταγονίδια που εκτοξεύονται στην ατμόσφαιρα ή μένουν πάνω σε επιφάνειες και η τήρηση αποστάσεων και το προσεκτικό πλύσιμο των χεριών μπορούν να προστατέψουν τους ανθρώπους.

Για τον λόγο αυτό, τονίζει ότι οι ασθενείς με Covid-19 πρέπει να φορούν μάσκα, να απομονώνονται και να ζητούν ιατρικές συμβουλές αμέσως μόλις αρχίσουν να αισθάνονται αδιαθεσία, ενώ μάσκα θα πρέπει να φορούν όσοι τους φροντίζουν την ώρα που είναι στο ίδιο δωμάτιο.

Σύμφωνα με τον Ντέιβιντ Χέιμαν οι μάσκες μπορεί να δημιουργήσουν ένα ψευδές αίσθημα ασφάλειας με αποτέλεσμα να θέτουν εαυτούς σε μεγαλύτερο κίνδυνο, γιατί ο κορονοϊός μπορεί να μολύνει έναν οργανισμό και από τα μάτια. Γι' αυτόν τον λόγο οι υγειονομικοί φορούν ειδικά γυαλιά.

Επίσης, υπάρχει μεγάλος κίνδυνος μόλυνσης την ώρα που κάποιος βγάζει τη μάσκα και τα γάντια, αν δεν το κάνει με τον σωστό τρόπο. Συνεπώς, όσοι επιλέγουν να φορούν γάντια και μάσκες όταν βρίσκονται σε εξωτερικούς χώρους, θα πρέπει να είναι πολύ προσεκτικοί και να ακολουθούν τους κανόνες.